Tarybos Sprendimas
2000 m. sausio 24 d.
dėl Užimtumo komiteto įsteigimo
(2000/98/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 130 straipsnį,
atsižvelgdama į Europos Parlamento nuomonę [1],
kadangi:
(1) Sutarties 3 straipsnyje teigiama, kad į Bendrijos veiklos sritį reikia įtraukti valstybių narių užimtumo politikos sričių koordinavimo skatinimą, siekiant padidinti jų veiksmingumą ir sukurti suderintą užimtumo strategiją.
(2) Sutarties III dalies VIII antraštinėje dalyje nustatyta tvarka, kaip valstybės narės ir Bendrija turėtų dirbti kurdamos suderintą užimtumo, pirmiausia kvalifikuotos, parengtos ir mokančios prisitaikyti darbo jėgos ugdymo bei ekonominiams pokyčiams imlių darbo rinkų kūrimo strategiją; šioje antraštinėje dalyje numatyta įsteigti patarėjo statusą turintį Užimtumo komitetą (toliau - komitetas).
(3) Vykdydamas savo užduotis, į kurias įeina konsultavimas ir dalyvavimas Tarybos ir Komisijos darbe, komitetas turėtų prisidėti užtikrinant, kad Europos užimtumo strategija, makroekonominės politikos koordinavimas ir ekonominės reformos procesas būtų rengiami ir įgyvendinami nuosekliai ir abipusiškai remiamu būdu.
(4) Reikėtų, kad ekonominės politikos sritis koordinuojantis komitetas ir Bendrijos institucijos, ypač Ekonomikos ir finansų komitetas bei Ekonominės politikos komitetas, dirbtų glaudžiai bendradarbiaudami.
(5) Komitetas turėtų glaudžiai bendradarbiauti su socialiniais partneriais, ypač tais, kurie atstovauja Užimtumo nuolatiniam komitetui, kaip numatyta 1999 m. kovo 9 d. Tarybos sprendime 1999/207/EB dėl Užimtumo nuolatinio komiteto reformos ir Sprendimo 70/532/EEB panaikinimo [2].
(6) Užimtumo komitetas turi pakeisti Tarybos sprendimu 97/16/EB [3] įsteigtą Užimtumo ir darbo rinkos komitetą; todėl reikėtų panaikinti Sprendimą 97/16/EB,
NUSPRENDĖ:
1 straipsnis
Institucijos ir funkcijos
1. Siekdama skatinti valstybių narių užimtumo ir darbo rinkos politikos koordinavimą, visapusiškai laikydamasi Sutarties ir deramai atsižvelgdama į Bendrijos institucijų ir įstaigų įgaliojimus, šiuo sprendimu Taryba įkuria patariamąjį Užimtumo komitetą (toliau - komitetas).
2. Komitetas vykdo šias užduotis:
- atlieka užimtumo padėties ir užimtumo politikos valstybėse narėse ir Bendrijoje priežiūrą,
- nepažeisdamas Sutarties 207 straipsnio, Tarybos ar Komisijos prašymu arba savo iniciatyva formuluoja nuomones bei prisideda prie Sutarties 128 straipsnyje minėtų Tarybos procedūrų rengimo.
Dėl to komitetas pirmiausia turėtų:
- rengiant ir įgyvendinant Bendrijos politikos kryptis ir veiksmus, skatinti atsižvelgti į aukšto užimtumo lygio siekį,
- prisidėti prie Bendrųjų ekonominių gairių patvirtinimo procedūros, siekiant užtikrinti, kad jos neprieštarautų Užimtumo gairėms ir prisidėti prie Europos užimtumo strategijos, makroekonominės politikos koordinavimo ir ekonomikos reformos proceso sąveikos abipusiškai remiamu būdu,
- dalyvauti makroekonominiame dialoge Bendrijos lygiu,
- skatinti valstybes nares ir Komisiją keistis informacija bei patirtimi.
2 straipsnis
Narystė
1. Kiekviena valstybė narė ir Komisija paskiria po du komiteto narius. Jos taip pat gali paskirti du pakaitinius narius.
2. Komiteto nariai ir pakaitiniai nariai renkami iš užimtumo ir darbo rinkos politikos srityje išskirtinę kompetenciją turinčių valstybių narių vyresniųjų pareigūnų ar ekspertų.
3. Prireikus pagal darbotvarkę komitetas gali pakviesti nepriklausomus ekspertus.
3 straipsnis
Veikla
1. Komitetas iš valstybių narių paskirtų narių išrenka pirmininką neatnaujinamai dvejų metų kadencijai.
2. Pirmininkui padeda keturi pavaduotojai, du iš jų komitetas išrenka iš savo narių dvejų metų kadencijai. Trečiasis pavaduotojas - tai Tarybai pirmininkaujančios valstybės narės atstovas, o ketvirtasis - kitais metais pirmininkavimą perimsiančios valstybės narės atstovas.
3. Komisija komitetui teikia analitinę ir organizacinę pagalbą. Ji paskiria savo personalo narį sekretoriumi, kuris, padėdamas komitetui vykdyti užduotis, laikosi komiteto nurodymų. Rengdama susirinkimus, Komisija bendradarbiauja su Tarybos generaliniu sekretoriatu.
4. Komitetas nustato savo darbo tvarkos taisykles.
5. Komiteto susirinkimus sušaukia jo pirmininkas savo iniciatyva arba komiteto narių daugumos prašymu.
4 straipsnis
Darbo grupės
Specialių klausimų sprendimą komitetas gali pavesti pakaitiniams nariams arba tuo tikslu sudaryti darbo grupes. Tokiais atvejais susirinkimams pirmininkauja komiteto paskirtas komiteto narys arba pakaitinis narys, arba Komisijos pareigūnas. Darbo grupės gali pakviesti ekspertų, kurie jiems padėtų.
5 straipsnis
Ryšiai su kitomis institucijomis
1. Vykdydamas savo mandatą, komitetas konsultuojasi su administracija ir darbuotojais. Dėl šios priežasties jis užmezga ryšius su socialiniais partneriais, atstovaujamais Užimtumo nuolatiniame komitete.
2. Prireikus komitetas bendradarbiauja su kitomis atitinkamomis ekonominės politikos klausimus sprendžiančiomis institucijomis ir komitetais.
6 straipsnis
Panaikinimas
Sprendimu 97/16/EB įsteigtas Užimtumo ir darbo rinkos komitetas nustoja veikęs pirmojo šiuo sprendimu įsteigto komiteto susirinkimo dieną. Pirmasis komiteto susirinkimas sušaukiamas ne vėliau kaip praėjus keturiems mėnesiams nuo šio sprendimo priėmimo dienos.
Sprendimas 97/16/EB panaikinamas tą dieną, kai nustoja veikęs Užimtumo ir darbo rinkos komitetas.
7 straipsnis
Skelbimas
Šis sprendimas skelbiamas Europos Bendrijų oficialiajame leidinyje.
Priimta Briuselyje, 2000 m. sausio 24 d.